title: Εκτελεστικός κανονισμός (ΕΕ) 2018/774 του Συμβουλίου, της 28ης Μαΐου 2018, για την εφαρμογή του κανονισμού (EE) αριθ. 36/2012 σχετικά με περιοριστικά μέτρα λόγω της κατάστασης στη Συρία

text:
               29.5.2018

               EL

               Επίσημη Εφημερίδα της Ευρωπαϊκής Ένωσης

               L 131/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/774 ΤΟΥ ΣΥΜΒΟΥΛΊΟΥ
   της 28ης Μαΐου 2018
   για την εφαρμογή του κανονισμού (EE) αριθ. 36/2012 σχετικά με περιοριστικά μέτρα λόγω της κατάστασης στη Συρία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 36/2012, της 18ης Ιανουαρίου 2012, του Συμβουλίου σχετικά με περιοριστικά μέτρα λόγω της κατάστασης στη Συρία και την κατάργηση του κανονισμού (EE) αριθ. 442/2011 (1), και ιδίως το άρθρο 32 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφάλειας,
   Εκτιμώντας τα ακόλουθα:

               (1)

               Στις 18 Ιανουαρίου 2012, το Συμβούλιο εξέδωσε τον κανονισμό (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία.

               (2)

               Βάσει επανεξέτασης των μέτρων, οι καταχωρήσεις για ορισμένα πρόσωπα, οντότητες και φορείς που υπόκεινται στα περιοριστικά μέτρα του παραρτήματος ΙΙ του κανονισμού (ΕΕ) αριθ. 36/2012 θα πρέπει να ενημερωθούν και να τροποποιηθούν.

               (3)

               Ως εκ τούτου, το παράρτημα II του κανονισμού (ΕΕ) αριθ. 36/2012 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα ΙΙ του κανονισμού (EΕ) αριθ. 36/2012 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Μαΐου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 16 της 19.1.2012, σ. 1.

      ΠΑΡΑΡΤΗΜΑ
      Το παράρτημα ΙΙ του κανονισμού (ΕΕ) αριθ. 36/2012 τροποποιείται ως εξής:

                  I.

                  Στο Μέρος A («Πρόσωπα»), οι ακόλουθες καταχωρήσεις τροποποιούνται ως εξής:

                              Ονοματεπώνυμο

                              Αναγνωριστικά στοιχεία

                              Λόγοι

                              Ημερομηνία καταχώρησης

                              «7.

                           Amjad (
                                 ) Abbas (
                                 ) (άλλως Al-Abbas)

                              Αρχηγός της Υπηρεσίας Πολιτικής Ασφάλειας στην Μπανιγιάς, εμπλέκεται στην καταστολή των διαδηλώσεων στη Μπάιντα.

                              9.5.2011

                              8.

                           Rami (
                                 ) Makhlouf (
                                 )

                              Ημερομηνία γέννησης: 10 Ιουλίου 1969
                              Τόπος γέννησης: Δαμασκός
                              αριθ. διαβατηρίου 000098044,
                              αριθ. έκδοσης 002-03-0015187

                              Εξέχων επιχειρηματίας δραστηριοποιούμενος στη Συρία με συμφέροντα στους τομείς των τηλεπικοινωνιών, των χρηματοπιστωτικών υπηρεσιών, των μεταφορών και ακινήτων· έχει οικονομικά συμφέροντα ή/και κατέχει ανώτερες και εκτελεστικές θέσεις στη Syriatel, το μείζονα φορέα κινητής τηλεφωνίας στη Συρία, τις εταιρείες επενδύσεων Al Mashreq, Bena Properties και Cham Holding.
                              Παρέχει χρηματοδότηση και στήριξη στο συριακό καθεστώς στο πλαίσιο των επιχειρηματικών του συμφερόντων.
                              Είναι ισχυρό μέλος της οικογένειας Makhlouf και συνδέεται στενά με την οικογένεια Assad· εξάδελφος του Προέδρου Bashar al-Assad.

                              9.5.2011

                              9.

                           Abd Al-Fatah (
                                 ) Qudsiyah (
                                 )

                              Έτος γέννησης: 1953
                              Τόπος γέννησης: Χάμα
                              διπλωματικό διαβατήριο αριθ. D0005788

                              Αξιωματικός των συριακών ένοπλων δυνάμεων με το βαθμό του υποστράτηγου ο οποίος τοποθετήθηκε στη θέση αυτή μετά το Μάιο του 2011.
                              Αναπληρωτής διευθυντής του τμήματος εθνικής ασφάλειας του κόμματος Μπάαθ. Πρώην αρχηγός της συριακής διεύθυνσης στρατιωτικών πληροφοριών ασφάλειας. Ενέχεται στη βίαιη καταστολή σε βάρος του άμαχου πληθυσμού στη Συρία.

                              9.5.2011

                              13.

                           Munzir (
                                 ) (άλλως Mundhir, Monzer) Jamil (
                                 ) Al-Assad (
                                 )

                              Ημερομηνία γεννήσεως: 1 Μαρτίου 1961
                              Τόπος γεννήσεως: Λαοδικεία
                              αριθμοί διαβατηρίου 86449 και 842781

                              Ενέχεται σε πράξεις βίας κατά του άμαχου πληθυσμού ως μέρος της πολιτοφυλακής Shabiha.

                              9.5.2011

                              19.

                           Iyad (
                                 ) (άλλως Eyad) Makhlouf (
                                 )

                              Ημερομηνία γέννησης: 21 Ιανουαρίου 1973
                              Τόπος γέννησης: Δαμασκός
                              αριθ. διαβατηρίου Ν001820740

                              Μέλος της οικογένειας Makhlouf· γιος του Mohammed Makhlouf, αδελφός των Hafez και Rami και αδελφός του Ihab Makhlouf, εξάδελφος του Προέδρου Bashar al-Assad.
                              Μέλος των συριακών υπηρεσιών ασφάλειας και πληροφοριών που τοποθετήθηκε στη θέση αυτή μετά το Μάιο του 2011.
                              Αξιωματικός της γενικής διεύθυνσης πληροφοριών ασφάλειας (GID) ο οποίος ενέχεται σε πράξεις βίας κατά του άμαχου πληθυσμού.

                              23.5.2011

                              23.

                           Zoulhima (
                                 ) (άλλως Zu al-Himma) Chaliche (
                                 ) (άλλως Shalish, Shaleesh) (άλλως Dhu al-Himma Shalish)

                              Έτος γέννησης: 1951 ή 1946 ή 1956
                              Τόπος γέννησης: Kerdaha

                              Αξιωματικός των συριακών υπηρεσιών ασφάλειας και πληροφοριών ο οποίος τοποθετήθηκε στη θέση αυτή μετά το Μάιο του 2011· Πρώην επικεφαλής της προεδρικής ασφάλειας.
                              Αξιωματικός των συριακών ένοπλων δυνάμεων με το βαθμό του υποστράτηγου ο οποίος τοποθετήθηκε στη θέση αυτή μετά το Μάιο του 2011.
                              Ενέχεται σε πράξεις βίας κατά διαδηλωτών.
                              Μέλος της οικογένειας Assad· εξάδελφος του προέδρου Bashar Al-Assad.

                              23.6.2011

                              26.

                           Υποστράτηγος Qasem (
                                 ) Soleimani (
                                 ) (άλλως Qasim Soleimany; Qasim Soleimani; Qasem Sulaimani; Qasim Sulaimani; Qasim Sulaymani; Qasem Sulaymani; Kasim Soleimani; Kasim Sulaimani; Kasim Sulaymani; Haj Qasem; Haji Qassem; Sarder Soleimani)

                              Έτος γέννησης: 11 Μαρτίου 1957
                              Τόπος γέννησης: Qom, Ιράν (Ισλαμική Δημοκρατία του):
                              αριθ. διαβατηρίου: 008827, εκδοθέν στο Ιράν

                              Διοικητής του ιρανικού Στρατού των φρουρών της Ισλαμικής Επανάστασης, εμπλέκεται στην παροχή εξοπλισμού και υποστήριξης του καθεστώτος της Συρίας για την καταστολή των διαδηλώσεων.

                              23.6.2011

                              27.

                           Hossein (
                                 ) Taeb (
                                 ) (άλλως Taeb, Hassan· άλλως Taeb, Hosein· άλλως Taeb, Hossein· άλλως Taeb, Hussayn· άλλως Hojjatoleslam Hossein Ta'eb)

                              Έτος γέννησης: 1963
                              Τόπος γέννησης: Τεχεράνη, Ιράν

                              Υποδιοικητής Πληροφοριών του ιρανικού Στρατού των φρουρών της Ισλαμικής Επανάστασης εμπλέκεται στην παροχή εξοπλισμού και υποστήριξης του καθεστώτος για την καταστολή των διαδηλώσεων

                              23.6.2011

                              36.

                           Nizar (
                                 ) al-Asaad (
                                 ) (άλλως Nizar Asaad)

                              Εξάδελφος του Bashar Al-Assad· Πρώην επικεφαλής της εταιρείας ‘Nizar Oilfield Supplies’

                              Πολύ στενός συνεργάτης βασικών κυβερνητικών αξιωματούχων.
                              Χρηματοδοτεί την πολιτοφυλακή Shabiha στην περιοχή της Λαττάκειας.

                              23.8.2011

                              37.

                           Υποστράτηγος Rafiq (
                                 ) (άλλως Rafeeq) Shahadah (
                                 ) (άλλως Shahada, Shahade, Shahadeh, Chahada, Chahade, Chahadeh, Chahada)

                              Έτος γέννησης: 1956
                              Τόπος γέννησης: Jablah, επαρχία Λαττάκειας

                              Αξιωματικός των συριακών ένοπλων δυνάμεων με το βαθμό του υποστράτηγου ο οποίος τοποθετήθηκε στη θέση αυτή μετά το Μάιο του 2011. Πρώην επικεφαλής του υποτμήματος 293 (Εσωτερικές Υποθέσεις) της συριακής υπηρεσίας στρατιωτικών πληροφοριών (SMI) στη Δαμασκό. Ενέχεται άμεσα στην καταστολή και τη βία κατά του άμαχου πληθυσμού στη Δαμασκό. Σύμβουλος του Προέδρου Bashar Al-Assad για ζητήματα στρατηγικής και στρατιωτικών πληροφοριών.

                              23.8.2011

                              50.

                           Tarif (
                                 ) Akhras (
                                 ) (άλλως Al Akhras (
                                 ))

                              Ημερομηνία γεννήσεως: 2 Ιουνίου 1951
                              Τόπος γεννήσεως: Χομς, Συρία
                              συριακό διαβατήριο αριθ. 0000092405

                              Επιφανής επιχειρηματίας, επωφελούμενος από το καθεστώς και υποστηρικτής του. Ιδρυτής του Ομίλου Akhras (εμπορικά αγαθά, εμπορία, επεξεργασία και υλικοτεχνική υποστήριξη) και πρώην Πρόεδρος του Εμπορικού Επιμελητηρίου της Χομς. Στενές επιχειρηματικές σχέσεις με την οικογένεια του Προέδρου Al-Assad. Μέλος του Δ.Σ. της Ομοσπονδίας συριακών Εμπορικών Επιμελητηρίων. Παρείχε εγκαταστάσεις και κατοικίες για αυτοσχέδια στρατόπεδα κράτησης, καθώς και τεχνική υποστήριξη στο καθεστώς (λεωφορεία και φορτηγά μεταφοράς πολεμικών οχημάτων).

                              2.9.2011

                              53.

                           Adib (
                                 ) Mayaleh (
                                 ) (άλλως André Mayard)

                              Ημερομηνία γέννησης: 15 Μαΐου 1955
                              Τόπος γέννησης: Bassir

                              Πρώην Διοικητής και Πρόεδρος του Συμβουλίου διευθυντών της Κεντρικής Τράπεζας της Συρίας.
                              Ο Adib Mayaleh ήλεγχε τον τραπεζικό τομέα της Συρίας και διαχειρίστηκε την προσφορά χρήματος στη Συρία μέσω της έκδοσης και απόσυρσης τραπεζογραμματίων και μέσω του ελέγχου της τιμής της συναλλαγματικής ισοτιμίας της συριακής λίρας. Μέσω του ρόλου του στην Κεντρική Τράπεζα της Συρίας, ο Adib Mayaleh παρείχε οικονομική και δημοσιονομική στήριξη στο συριακό καθεστώς.
                              Πρώην υπουργός Οικονομίας και Εξωτερικού Εμπορίου ο οποίος ανέλαβε εξουσία μετά το Μάιο του 2011.

                              15.5.2012

                              68.

                           Bassam (
                                 ) Sabbagh (
                                 ) (άλλως Al Sabbagh (
                                 ))

                              Ημερομηνία γεννήσεως: 24 Αυγούστου 1959
                              Τόπος γεννήσεως: Δαμασκός.
                              Διεύθυνση: Kasaa, Anwar al Attar Street, al Midani building, Damascus,
                              Διαβατήριο Συρίας αριθ. 004326765 εκδοθέν στις 2 Νοεμβρίου 2008, ισχύει έως τον Νοέμβριο 2014.

                              Νομικός, οικονομικός σύμβουλος και διαχειριστής των υποθέσεων των Rami Makhlouf και Khaldoun Makhlouf. Συνεργάτης του Bachar al-Assad στη χρηματοδότηση ενός σχεδίου κατασκευής ακινήτων στη Λαοδικεία. Παρέχει χρηματοδοτική στήριξη στο καθεστώς.

                              14.11.2011

                              79.

                           Υποστράτηγος Talal (
                                 ) Makhluf (
                                 ) (άλλως Makhlouf)

                              Πρώην διοικητής της 105ης ταξιαρχίας της Δημοκρατικής Φρουράς. Εν ενεργεία γενικός διοικητής της Δημοκρατικής Φρουράς. Αξιωματικός των συριακών ένοπλων δυνάμεων με το βαθμό του υποστράτηγου ο οποίος τοποθετήθηκε στη θέση αυτή μετά το Μάιο του 2011. Συμμετείχε υπό την ιδιότητά του αυτή στις βιαιοπραγίες στη Δαμασκό.

                              1.12.2011

                              80.

                           Υποστράτηγος Nazih (
                                 ) (άλλως Nazeeh) Hassun (
                                 ) (άλλως Hassoun)

                              Αξιωματικός των συριακών ενόπλων δυνάμεων με το βαθμό του υποστράτηγου ο οποίος τοποθετήθηκε στη θέση αυτή μετά το Μάιο του 2011. Επικεφαλής της διεύθυνσης πολιτικής ασφάλειας των συριακών υπηρεσιών ασφάλειας ο οποίος τοποθετήθηκε στη θέση αυτή μετά το Μάιο του 2011. Υπεύθυνος για βίαιη καταστολή σε βάρος του άμαχου πληθυσμού της Συρίας.

                              1.12.2011

                              109.

                           Imad (
                                 ) Mohammad (
                                 ) (άλλως Mohamed, Muhammad, Mohammed) Deeb (
                                 ) Khamis (
                                 ) (άλλως Imad Mohammad Dib Khamees)

                              Ημερομηνία γεννήσεως: 1η Αυγούστου 1961
                              Τόπος γεννήσεως: κοντά στη Δαμασκό

                              Υπουργός Ηλεκτρικής Ενέργειας. Ως υπουργός της κυβέρνησης, είναι συνυπεύθυνος για τη βίαιη καταστολή του άμαχου πληθυσμού από το καθεστώς.

                              23.3.2012

                              114.

                           Emad (
                                 ) Abdul-Ghani (
                                 ) Sabouni (
                                 ) (άλλως: Imad Abdul Ghani Al Sabuni)

                              Έτος γέννησης: 1964
                              Τόπος γέννησης: Δαμασκός

                              Πρώην υπουργός Τηλεπικοινωνιών και Τεχνολογίας εν υπηρεσία τουλάχιστον έως τον Απρίλιο του 2014. Ως πρώην υπουργός της κυβέρνησης, είναι συνυπεύθυνος για βίαιη καταστολή σε βάρος του άμαχου πληθυσμού από το καθεστώς. Διορίστηκε τον Ιούλιο του 2016 ως επικεφαλής του οργανισμού σχεδιασμού και διεθνούς συνεργασίας (κρατικός οργανισμός).

                              27.2.2012

                              116.

                           Tayseer (
                                 ) Qala (
                                 ) Awwad (
                                 )

                              Έτος γέννησης: 1943
                              Τόπος γέννησης: Δαμασκός

                              Πρώην υπουργός Δικαιοσύνης. Συνδέεται με το συριακό καθεστώς και τη βίαιη καταστολή σε βάρος του άμαχου πληθυσμού. Πρώην επικεφαλής του Στρατιωτικού Δικαστηρίου. Μέλος του Ανώτατου Δικαστικού Συμβουλίου.

                              23.9.2011

                              132.

                           Ταξίαρχος Abdul- Salam (
                                 ) Fajr (
                                 ) Mahmoud (
                                 )

                              Διευθυντής του τμήματος Bab Tuma (Δαμασκός) της Υπηρεσίας Πληροφοριών Ασφαλείας του Στρατού. Υπεύθυνος για βασανισμούς κρατούμενων αντιφρονούντων.

                              24.7.2012

                              147.

                           Στρατηγός Amer al-Achi (άλλως Amer Ibrahim al-Achi, άλλως Amis al Ashi, άλλως Ammar Aachi, άλλως Amer Ashi) (
                                 )

                              Επικεφαλής του τμήματος πληροφοριών ασφάλειας της Αεροπορίας (2012 - 2016). Λόγω των καθηκόντων του στην υπηρεσία πληροφοριών ασφάλειας της Αεροπορίας, ο Amer al-Achi ενέχεται στην καταστολή της συριακής αντιπολίτευσης.

                              24.7.2012

                              153.

                           Waleed (
                                 ) (άλλως Walid) Al Mo'allem (
                                 ) (άλλως Al Moallem, Muallem (
                                 ))

                              Αντιπρόεδρος, Υπουργός εξωτερικών και Συρίων της αλλοδαπής. Ως υπουργός της κυβέρνησης, είναι συνυπεύθυνος για τη βίαιη καταστολή του άμαχου πληθυσμού από το καθεστώς.

                              16.10.2012

                              157.

                           Eng. Bassam (
                                 ) Hanna (
                                 )

                              Έτος γέννησης: 1954
                              Τόπος γέννησης: Χαλέπι (Συρία)

                              Πρώην υπουργός Υδατικών Πόρων ο οποίος ανέλαβε εξουσία μετά το Μάιο του 2011. Ως πρώην υπουργός της κυβέρνησης, είναι συνυπεύθυνος για τη βίαιη καταστολή σε βάρος του άμαχου πληθυσμού από το καθεστώς.

                              16.10.2012

                              160.

                           Δρ. Hazwan (
                                 ) Al Wez (
                                 ) (άλλως Al Wazz)

                              Υπουργός Παιδείας. Ως υπουργός της κυβέρνησης, είναι συνυπεύθυνος για τη βίαιη καταστολή του άμαχου πληθυσμού από το καθεστώς.

                              16.10.2012

                              169.

                           Δρ. Adnan (
                                 ) Abdo (
                                 ) (άλλως Abdou) Al Sikhny (
                                 ) (άλλως Al-Sikhni, Al-Sekhny, Al-Sekhni)

                              Έτος γέννησης: 1961
                              Τόπος γέννησης: Χαλέπι (Συρία)

                              Πρώην υπουργός Βιομηχανίας. Ως πρώην υπουργός της κυβέρνησης, είναι συνυπεύθυνος για τη βίαιη καταστολή σε βάρος του άμαχου πληθυσμού από το καθεστώς.

                              16.10.2012

                              171.

                           Δρ. Abdul-Salam (
                                 ) Al Nayef (
                                 )

                              Πρώην Υπουργός Υγείας ο οποίος ανέλαβε εξουσία μετά τον Μάιο του 2011. Ως πρώην υπουργός της κυβέρνησης, είναι συνυπεύθυνος για τη βίαιη καταστολή του άμαχου πληθυσμού από το καθεστώς.

                              16.10.2012

                              175.

                           Najm-eddin (
                                 ) (άλλως Nejm-eddin, Nejm-eddeen, Najm-eddeen, Nejm-addin, Nejm-addeen, Najm-addeen, Najm-addin) Khreit (
                                 ) (άλλως Khrait)

                              Πρώην Υφυπουργός. Ως πρώην υπουργός της κυβέρνησης, είναι συνυπεύθυνος για τη βίαιη καταστολή του άμαχου πληθυσμού από το καθεστώς.

                              16.10.2012

                              176.

                           Abdullah (
                                 ) (άλλως Abdallah) Khaleel (
                                 ) (άλλως Khalil) Hussein (
                                 ) άλλως Hussain)

                              Πρώην Υφυπουργός ο οποίος ανέλαβε εξουσία μετά τον Μάιο του 2011. Ως πρώην υπουργός της κυβέρνησης, είναι συνυπεύθυνος για τη βίαιη καταστολή του άμαχου πληθυσμού από το καθεστώς.

                              16.10.2012

                              189.

                           Δρ. Malek (
                                 ) Ali (
                                 ) (άλλως Malik Ali)

                              Έτος γέννησης: 1956
                              Τόπος γέννησης: Ταρτούς (Συρία)

                              Πρώην υπουργός Τριτοβάθμιας Εκπαίδευσης ο οποίος ανέλαβε εξουσία μετά το Μάιο του 2011. Ως πρώην υπουργός της κυβέρνησης, είναι συνυπεύθυνος για τη βίαιη καταστολή σε βάρος του άμαχου πληθυσμού από το καθεστώς.

                              24.6.2014

                              206.

                           Υποστράτηγος Muhamad (
                                 ) (άλλως Mohamed, Muhammad) Mahalla (
                                 ) (άλλως Mahla, Mualla, Maalla, Muhalla)

                              Έτος γέννησης: 1960
                              Τόπος γέννησης: Τζαμπλέ

                              Αξιωματικός των ενόπλων δυνάμεων της Συρίας με το βαθμό του υποστράτηγου ο οποίος τοποθετήθηκε στη θέση αυτή μετά το Μάιο του 2011. Επικεφαλής του υποτμήματος 293 (Εσωτερικές Υποθέσεις) της συριακής υπηρεσίας πληροφοριών (SMI), από τον Απρίλιο του 2015. Υπεύθυνος για την καταστολή και τη βία σε βάρος του άμαχου πληθυσμού στη Δαμασκό και στα περίχωρα αυτής. Πρώην υπαρχηγός της Πολιτικής Ασφάλειας (2012), αξιωματικός της συριακής Δημοκρατικής Φρουράς και υποδιευθυντής της Διεύθυνσης Πολιτικής Ασφάλειας. Αρχηγός της Στρατιωτικής Αστυνομίας, μέλος της Υπηρεσίας Εθνικής Ασφάλειας.

                              29.5.2015

                              210.

                           Tahir (
                                 ) Hamid (
                                 ) Khalil (
                                 ) (άλλως Tahir Hamid Khali; Khalil Tahir Hamid)

                              Αντιστράτηγος

                              Επικεφαλής της διεύθυνσης πυροβολικού και πυραύλων του συριακού στρατού ο οποίος τοποθετήθηκε στη θέση αυτή μετά το Μάιο του 2011. Απο τη θέση αυτή ευθύνεται για την βίαιη καταστολή των αμάχων και για την χρήση βλημάτων και χημικών όπλων από ταξιαρχίες υπό την διοίκησή του σε πυκνοκατοικημένες περιοχές της Ghouta το 2013.

                              28.10.2016

                              251.

                           Mohammad (
                                 ) Ziad (
                                 ) Ghriwati (
                                 ) (άλλως Mohammad Ziad Ghraywati)

                              Ο Mohammad Ziad Ghritawi είναι μηχανικός του Συριακού Κέντρου Επιστημονικών Μελετών και Ερευνών (Syrian Scientific Studies and Research Centre). Ενέχεται στη διάδοση χημικών όπλων συμπεριλαμβανομένων των φορέων τους. Ο Mohammad Ziad Ghritawi συμμετείχε στην κατασκευή βομβών τύπου «βαρελιού» που έχουν χρησιμοποιηθεί κατά του άμαχου πληθυσμού στη Συρία.
                              Συνδέεται με το Συριακό Κέντρο Επιστημονικών Μελετών και Ερευνών (Syrian Scientific Studies and Research Centre), οντότητα που είναι ήδη καταχωρημένη.

                              18.7.2017

                              253.

                           Khaled (
                                 ) Sawan (
                                 )

                              Ο Δρ Khaled Sawan είναι μηχανικός του Συριακού Κέντρου Επιστημονικών Μελετών και Ερευνών (Syrian Scientific Studies and Research Centre), το οποίο εμπλέκεται στη διάδοση χημικών όπλων συμπεριλαμβανομένων των φορέων τους. Έχει συμμετάσχει στην κατασκευή βομβών τύπου «βαρελιού» που έχουν χρησιμοποιηθεί κατά του άμαχου πληθυσμού στη Συρία.
                              Έχει συνδεθεί με το Συριακό Κέντρο Επιστημονικών Μελετών και Ερευνών (Syrian Scientific Studies and Research Centre), οντότητα που είναι ήδη καταχωρισμένη.

                              18.7.2017

                              254.

                           Raymond (
                                 ) Rizq (
                                 ) (άλλως: Raymond Rizk)

                              Ο Raymond Rizq είναι μηχανικός του Συριακού Κέντρου Επιστημονικών Μελετών και Ερευνών (Syrian Scientific Studies and Research Centre), το οποίο εμπλέκεται στη διάδοση χημικών όπλων συμπεριλαμβανομένων των φορέων τους. Συμμετείχε στην κατασκευή βομβών τύπου «βαρελιού» που έχουν χρησιμοποιηθεί κατά του άμαχου πληθυσμού στη Συρία.
                              Συνδέεται με το Συριακό Κέντρο Επιστημονικών Μελετών και Ερευνών (Syrian Scientific Studies and Research Centre), οντότητα που είναι ήδη καταχωρισμένη.

                              18.7.2017

                              261.

                           Maher Sulaiman (άλλως:
                                 ; Mahir; Suleiman)

                              Γεννηθείς στην Λατακκια της Συριας
                              Ιατρος. Διευθυντης του Higher Institute for Applied Sciences and Technology
                              Διευθυνση: Higher Institute for Applied Sciences and Technology (HIAST), P.O. Box 31983, Damascus

                              Διευθυντής του Higher Institute for Applied Sciences and Technology (HIAST), που παρέχει εκπαίδευση και στήριξη ως μέρος του τομέα της διάδοσης χημικών όπλων της Συρίας. Λόγω της υψηλής θέσης του HIAST, το οποίο υπάγεται στο Scientific Studies and Research Centre (SSRC), συνδέεται με το HIAST και το SSRC, τα οποία είναι αμφότερα κατονομασμένες οντότητες.

                              19.3.2018»

                  II.

                  Στο Μέρος A («Πρόσωπα»), διαγράφονται οι ακόλουθες καταχωρήσεις:

                              21.

                              Dawud Rajiha

                              39.

                              Hassan Bin-Ali Al-Turkmani

                  III.

                  Στο Μέρος A («Πρόσωπα»), οι αριθμοί καταχώρησης για τα ακόλουθα πρόσωπα τροποποιούνται ως εξής:

                              Ονοματεπώνυμο προσώπου

                              Τρέχων αριθμός καταχώρησης

                              Νέος αριθμός καταχώρησης

                              Houmam Jaza'iri

                              1

                              264

                              Mohamad Amer Mardini

                              2

                              265

                              Mohamad Ghazi Jalali

                              3

                              266

                              Kamal Cheikha

                              4

                              15

                              Hassan Nouri

                              5

                              17

                              Mohammad Walid Ghazal

                              6

                              74

                              Khalaf Souleymane

                              7

                              118

                              Nizar Wahbeh Yazaji

                              8

                              178

                              Hassan Safiyeh

                              9

                              202

                              Issam Khalil

                              10

                              267

                              Ghassan Ahmed

                              13

                              268

                              Abdelhamid Khamis

                              16

                              269

                  IV.

                  Στο μέρος Β («Οντότητες»), η ακόλουθη καταχώρηση τροποποιείται ως εξής:

                              Ονοματεπώνυμο

                              Αναγνωριστικά στοιχεία

                              Λόγοι

                              Ημερομηνία καταχώρησης

                              «60.

                           Higher Institute for Applied Sciences and Technology (HIAST) (

                                 ) (άλλως Institut Supérieur des Sciences Appliquées et de Technologie (ISSAT))

                              P.O. Box 31983, Barzeh

                              Συνδέεται και αποτελεί θυγατρικό εργαστήριο του Συριακού Κέντρου Επιστημονικών Μελετών και Ερευνών (Syrian Scientific Studies and Research Centre, SSRC) το οποίο είναι ήδη καταχωρημένο. Παρέχει κατάρτιση και στήριξη στο SSRC και, ως εκ τούτου, φέρει ευθύνη για τη βίαιη καταστολή σε βάρος του άμαχου πληθυσμού.

                              23.7.2014»


title: Εκτελεστικός κανονισμός (ΕΕ) 2018/775 της Επιτροπής, της 28ης Μαΐου 2018, περί καθορισμού κανόνων για την εφαρμογή του άρθρου 26 παράγραφος 3 του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές όσον αφορά τους κανόνες για την ένδειξη της χώρας καταγωγής ή του τόπου προέλευσης του πρωταρχικού συστατικού ενός τροφίμου (Κείμενο που παρουσιάζει ενδιαφέρον για τον ΕΟΧ )

text:
               29.5.2018

               EL

               Επίσημη Εφημερίδα της Ευρωπαϊκής Ένωσης

               L 131/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/775 ΤΗΣ ΕΠΙΤΡΟΠΉΣ
   της 28ης Μαΐου 2018
   περί καθορισμού κανόνων για την εφαρμογή του άρθρου 26 παράγραφος 3 του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές όσον αφορά τους κανόνες για την ένδειξη της χώρας καταγωγής ή του τόπου προέλευσης του πρωταρχικού συστατικού ενός τροφίμου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές (1), και ιδίως το άρθρο 26 παράγραφος 8,
   Εκτιμώντας τα ακόλουθα:

               (1)

               Το άρθρο 26 του κανονισμού (ΕΕ) αριθ. 1169/2011 ορίζει γενικούς κανόνες και απαιτήσεις σχετικά με την ένδειξη της χώρας καταγωγής ή του τόπου προέλευσης τροφίμων, οι οποίοι εφαρμόζονται με την επιφύλαξη των ειδικών διατάξεων της Ένωσης.

               (2)

               Σύμφωνα με το άρθρο 26 παράγραφος 2 στοιχείο α) του κανονισμού (ΕΕ) αριθ. 1169/2011 απαιτείται η αναγραφή της χώρας καταγωγής ή του τόπου προέλευσης, όταν η μη αναγραφή τους ενδέχεται να παραπλανήσει τον καταναλωτή ως προς την πραγματική χώρα καταγωγής ή τον πραγματικό τόπο προέλευσης του τροφίμου, ιδίως αν οι πληροφορίες που συνοδεύουν το τρόφιμο ή η ετικέτα στο σύνολό της υπονοούν ότι το τρόφιμο έχει διαφορετική χώρα καταγωγής ή τόπο προέλευσης. Το άρθρο αυτό έχει σκοπό να παρεμποδίσει την παροχή παραπλανητικών πληροφοριών για τα τρόφιμα που υπονοούν μια συγκεκριμένη προέλευση των τροφίμων, ενώ στην πραγματικότητα η αληθινή προέλευσή τους είναι διαφορετική.

               (3)

               Το άρθρο 26 παράγραφος 3 του κανονισμού (ΕΕ) αριθ. 1169/2011 ορίζει ότι σε περίπτωση που αναγράφεται η χώρα καταγωγής ή ο τόπος προέλευσης τροφίμου και δεν είναι ίδια με τη χώρα καταγωγής ή τον τόπο προέλευσης του πρωταρχικού συστατικού του, αναγράφεται επίσης η χώρα καταγωγής ή ο τόπος προέλευσης του εν λόγω πρωταρχικού συστατικού ή επισημαίνεται ότι η χώρα καταγωγής ή ο τόπος προέλευσης του πρωταρχικού συστατικού είναι διαφορετικά από αυτά του τροφίμου. Επίσης ορίζει ότι η εφαρμογή των εν λόγω απαιτήσεων υπόκειται στην έκδοση εκτελεστικής πράξης.

               (4)

               Το άρθρο 26 παράγραφος 3 του κανονισμού (ΕΕ) αριθ. 1169/2011 αφορά περιπτώσεις στις οποίες η χώρα καταγωγής ή ο τόπος προέλευσης αναγράφεται υποχρεωτικά, σύμφωνα με το άρθρο 26 παράγραφος 2 στοιχείο α) του κανονισμού, ή σε εθελοντική βάση με την αναγραφή ενδείξεων, όπως δηλώσεις, όροι, γραφικές απεικονίσεις ή σύμβολα.

               (5)

               Οι εθελοντικές ενδείξεις, όπως είναι οι γεωγραφικές ενδείξεις που περιλαμβάνονται στην ονομασία τροφίμων ή τη συνοδεύουν, μπορούν επίσης να αποτελούν τμήμα ονομασιών προϊόντων που προστατεύονται ως γεωγραφικές ενδείξεις ή ως εμπορικά σήματα σύμφωνα με ειδικές νομοθεσίες της ΕΕ.

               (6)

               Ενδείξεις της χώρας καταγωγής ή του τόπου προέλευσης τροφίμου που αποτελούν μέρος ονομασιών προϊόντων, οι οποίες προστατεύονται ως γεωγραφικές ενδείξεις βάσει των κανονισμών (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (2), (ΕΕ) αριθ. 1308/2013 (3), (ΕΚ) αριθ. 110/2008 (4) ή (ΕΕ) αριθ. 251/2014 (5) ή βάσει διεθνών συμφωνιών εμπίπτουν στο πεδίο εφαρμογής του άρθρου 26 παράγραφος 3 του κανονισμού (ΕΕ) αριθ. 1169/2011. Καθώς για τις ονομασίες των προϊόντων αυτών υπάρχει ένας εγγενής σύνδεσμος μεταξύ των χαρακτηριστικών των προϊόντων και της γεωγραφικής καταγωγής τους, και καθώς ρυθμίζονται από ειδικούς κανόνες, συμπεριλαμβανομένων των κανόνων για την επισήμανσή τους, και υπό το πρίσμα του ειδικού χαρακτήρα των ονομασιών αυτών ως δικαιωμάτων διανοητικής ιδιοκτησίας, είναι απαραίτητο να εξεταστεί περαιτέρω πώς θα πρέπει να αναγράφεται στις ανωτέρω ονομασίες η προέλευση του πρωταρχικού συστατικού που ορίζεται σύμφωνα με το άρθρο 26 παράγραφος 3 του κανονισμού (ΕΕ) αριθ. 1169/2011.

               (7)

               Οι ενδείξεις της χώρας καταγωγής ή του τόπου προέλευσης τροφίμου που αποτελούν μέρος εμπορικών σημάτων τα οποία έχουν καταχωριστεί βάσει της οδηγίας (ΕΕ) 2015/2436 εμπίπτουν στο πεδίο εφαρμογής του άρθρου 26 παράγραφος 3 του κανονισμού (ΕΕ) αριθ. 1169/2011. Τα εμπορικά σήματα μπορεί να αποτελούνται από οποιαδήποτε σημεία, ιδίως δε από λέξεις, συμπεριλαμβανομένων ονομάτων προσώπων, σχέδια, γράμματα, αριθμούς, χρώματα, το σχήμα των προϊόντων ή της συσκευασίας τους, ή ήχους, υπό την προϋπόθεση ότι τα σημεία αυτά είναι ικανά να διακρίνουν τα προϊόντα ή τις υπηρεσίες μιας επιχείρησης από τα προϊόντα ή τις υπηρεσίες άλλων επιχειρήσεων. Σκοπός των εμπορικών σημάτων είναι να επιτρέπουν στους καταναλωτές να προσδιορίζουν μια συγκεκριμένη εμπορική πηγή ή εμπορική προέλευση σε σχέση με συγκεκριμένο αγαθό και/ή υπηρεσίες. Υπό το πρίσμα του ειδικού χαρακτήρα και του σκοπού των εμπορικών σημάτων, κρίνεται κατάλληλο να εξεταστεί περαιτέρω πώς θα πρέπει να αναγράφεται η προέλευση του πρωταρχικού συστατικού που ορίζεται στο άρθρο 26 παράγραφος 3 του κανονισμού (ΕΕ) αριθ. 1169/2011, όταν απαιτείται για εμπορικά σήματα.

               (8)

               Οι συνήθεις και κοινές ονομασίες, όπως οι γεωγραφικοί όροι που κυριολεκτικά υποδεικνύουν προέλευση, αλλά σύμφωνα με την κοινή αντίληψη δεν θεωρούνται ένδειξη της καταγωγής ή του τόπου προέλευσης των τροφίμων, δεν θα πρέπει να καλύπτονται από τον παρόντα κανονισμό.

               (9)

               Για τους σκοπούς του παρόντος κανονισμού τα σήματα αναγνώρισης που συνοδεύουν τα τρόφιμα σύμφωνα με τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (6) για τον καθορισμό ειδικών κανόνων υγιεινής για τα τρόφιμα ζωικής προέλευσης δεν θα πρέπει να θεωρούνται ως ένδειξη της χώρας καταγωγής ή του τόπου προέλευσης.

               (10)

               Για να μπορούν οι καταναλωτές να ενημερώνονται έτσι ώστε να κάνουν καλύτερες επιλογές, είναι απαραίτητο ο παρών κανονισμός να θεσπίσει ειδικούς κανόνες που θα πρέπει να εφαρμόζονται όταν αναγράφεται η χώρα καταγωγής ή ο τόπος προέλευσης του πρωταρχικού συστατικού. Οι εν λόγω κανόνες διασφαλίζουν ότι οι πληροφορίες αυτές είναι επαρκώς ακριβείς και ουσιαστικές.

               (11)

               Κατά συνέπεια, κρίνεται σκόπιμο οι εν λόγω ενδείξεις για το πρωταρχικό συστατικό να κάνουν μνεία σε μια γεωγραφική περιοχή που να μπορούν να αναγνωρίζουν εύκολα οι καταναλωτές. Η χρησιμοποίηση επινοειθησών ονομασιών για περιφέρειες ή άλλες γεωγραφικές περιοχές που δεν παρέχουν ουσιαστικές πληροφορίες ή που θα μπορούσαν να παραπλανήσουν τους καταναλωτές ως προς τον πραγματικό τόπο προέλευσης του κύριου συστατικού θα πρέπει να απαγορεύεται.

               (12)

               Όταν το κύριο συστατικό είναι τρόφιμο που υπόκειται σε ειδικές διατάξεις της Ένωσης ως προς την ένδειξη της χώρας καταγωγής ή του τόπου προέλευσης, οι διατάξεις αυτές μπορούν να χρησιμοποιούνται εναλλακτικά για τους σκοπούς του άρθρου 26 παράγραφος 3 στοιχείο α) του κανονισμού (ΕΕ) αριθ. 1169/2011.

               (13)

               Όταν οι υπεύθυνοι επιχειρήσεων τροφίμων αποφασίσουν να επισημαίνεται απλώς ότι η χώρα καταγωγής ή ο τόπος προέλευσης του πρωταρχικού συστατικού είναι διαφορετικός από τη χώρα καταγωγής ή τον τόπο προέλευσης του τροφίμου, για παράδειγμα εξαιτίας πολλαπλών ή μεταβλητών πηγών εφοδιασμού και ιδιαίτερων διαδικασιών παραγωγής, είναι κατάλληλο να θεσπιστεί ένα πλαίσιο που να λαμβάνει υπόψη τις διάφορες συνθήκες επεξεργασίας των τροφίμων. Η σχετική ένδειξη θα πρέπει να εξασφαλίζει κατανοητές πληροφορίες στους καταναλωτές.

               (14)

               Οι πληροφορίες που παρέχονται για το πρωταρχικό συστατικό σύμφωνα με τον παρόντα κανονισμό θα πρέπει να συμπληρώνουν τις πληροφορίες που δίνονται στους καταναλωτές όσον αφορά τη χώρα καταγωγής ή τον τόπο προέλευσης του τροφίμου και θα πρέπει να είναι εύκολα ορατές, καθαρά ευανάγνωστες και, ανάλογα με την περίπτωση, ανεξίτηλες.

               (15)

               Θα πρέπει να καθοριστεί κατάλληλη μεταβατική περίοδος για την εφαρμογή του παρόντος κανονισμού, σύμφωνα με το άρθρο 47 του κανονισμού (ΕΕ) αριθ. 1169/2011, βάσει του οποίου τυχόν νέα μέτρα για πληροφορίες σχετικά με τα τρόφιμα πρέπει να εφαρμόζονται από την 1η Απριλίου κάθε ημερολογιακού έτους.

               (16)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   1.   Ο παρών κανονισμός ρυθμίζει τις λεπτομέρειες για την παροχή πληροφοριών σχετικά με τη χώρα καταγωγής ή τον τόπο προέλευσης του πρωταρχικού συστατικού, όπως απαιτείται σύμφωνα με το άρθρο 26 παράγραφος 3 του κανονισμού (ΕΕ) αριθ. 1169/2011.
   2.   Ο παρών κανονισμός δεν εφαρμόζεται σε γεωγραφικές ενδείξεις που προστατεύονται βάσει του κανονισμού (ΕΕ) αριθ. 1151/2012, του κανονισμού (ΕΕ) αριθ. 1308/2013, του κανονισμού (ΕΚ) αριθ. 110/2008 ή του κανονισμού (ΕΕ) αριθ. 251/2014 ή που προστατεύονται βάσει διεθνών συμφωνιών. Δεν εφαρμόζεται ούτε και σε εμπορικά σήματα που έχουν καταχωριστεί βάσει της οδηγίας (ΕΕ) 2015/2436, όταν τα τελευταία αποτελούν ένδειξη της καταγωγής, εν αναμονή της θέσπισης ειδικών κανόνων σχετικά με την εφαρμογή του άρθρου 26 παράγραφος 3 στα τρόφιμα που φέρουν τις εν λόγω ενδείξεις.
   Άρθρο 2
   Ένδειξη της χώρας καταγωγής ή του τόπου προέλευσης του πρωταρχικού συστατικού
   Η χώρα καταγωγής ή ο τόπος προέλευσης του πρωταρχικού συστατικού που δεν είναι ίδια με την αναγραφόμενη χώρα καταγωγής ή τον αναγραφόμενο τόπο προέλευσης αναγράφεται:

               α)

               με μνεία σε μία από τις ακόλουθες γεωγραφικές περιοχές:

                           i)

                           «ΕΕ», «εκτός ΕΕ» ή «ΕΕ και εκτός ΕΕ»· ή

                           ii)

                           περιφέρεια ή τυχόν άλλη γεωγραφική περιοχή είτε εντός ορισμένων κρατών μελών είτε εντός τρίτων χωρών, εάν ορίζεται έτσι βάσει του δημόσιου διεθνούς δικαίου ή την κατανοεί εύκολα ο μέσος καταναλωτής με συνήθη ενημέρωση· ή

                           iii)

                           αλιευτική ζώνη του Οργανισμού Τροφίμων και Γεωργίας ή οργανισμού θαλάσσιων ή γλυκών υδάτων, εάν ορίζεται έτσι βάσει του διεθνούς δικαίου ή την οποία κατανοεί εύκολα ο μέσος καταναλωτής με συνήθη ενημέρωση· ή

                           iv)

                           κράτος μέλος (κράτη μέλη) ή τρίτη χώρα (τρίτες χώρες)· ή

                           v)

                           περιφέρεια ή τυχόν άλλη γεωγραφική περιοχή εντός κράτους μέλους ή τρίτης χώρας, την οποία κατανοεί εύκολα ο μέσος καταναλωτής με συνήθη ενημέρωση· ή

                           vi)

                           χώρα καταγωγής ή τόπο προέλευσης σύμφωνα με τις ειδικές διατάξεις της Ένωσης που πρέπει να εφαρμόζονται για αυτό/αυτά καθεαυτό/καθεαυτά το/τα πρωταρχικό/-ά συστατικό/-ά.

               β)

               ή με δήλωση όπως η ακόλουθη:
               «(ονομασία του πρωταρχικού συστατικού) δεν προέρχεται/προέρχονται από (χώρα καταγωγής ή τόπος προέλευσης του τροφίμου)» ή τυχόν παρόμοια διατύπωση που είναι πιθανό να έχει το ίδιο νόημα για τον καταναλωτή.

         Άρθρο 3
   Παρουσίαση των πληροφοριών
   1.   Οι πληροφορίες που παρέχονται σύμφωνα με το άρθρο 2 πρέπει να αναγράφονται σε γραμματοσειρά που να μην είναι μικρότερη από το ελάχιστο μέγεθος της γραμματοσειράς που απαιτείται σύμφωνα με το άρθρο 13 παράγραφος 2 του κανονισμού (ΕΕ) αριθ. 1169/2011.
   2.   Με την επιφύλαξη της παραγράφου 1, όταν η χώρα καταγωγής ή ο τόπος προέλευσης ενός τροφίμου αναγράφεται με λέξεις, οι πληροφορίες που παρέχονται σύμφωνα με το άρθρο 2 πρέπει να εμφανίζονται στο ίδιο οπτικό πεδίο με την ένδειξη της χώρας καταγωγής ή του τόπου προέλευσης του τροφίμου και με τη χρησιμοποίηση γραμματοσειράς που θα έχει ύψος x τουλάχιστον 75 % του ύψους x της ένδειξης σχετικά με τη χώρα καταγωγής ή τον τόπο προέλευσης του τροφίμου.
   3.   Με την επιφύλαξη της παραγράφου 1, όταν η χώρα καταγωγής ή ο τόπος προέλευσης ενός τροφίμου αναγράφεται με μη λεκτική μορφή, οι πληροφορίες που παρέχονται σύμφωνα με το άρθρο 2 πρέπει να εμφανίζονται στο ίδιο οπτικό πεδίο με την ένδειξη της χώρας καταγωγής ή του τόπου προέλευσης του τροφίμου.
   Άρθρο 4
   Έναρξη ισχύος, ημερομηνία εφαρμογής και μεταβατικά μέτρα
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Απριλίου 2020.
   Τα τρόφιμα που διατίθενται στην αγορά ή επισημαίνονται πριν από την ημερομηνία εφαρμογής του παρόντος κανονισμού μπορούν να κυκλοφορούν μέχρι την εξάντληση των αποθεμάτων.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).

      (2)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).

      (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).

      (4)  Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16).

      (5)  Κανονισμός (ΕΕ) αριθ. 251/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αρωματισμένων αμπελοοινικών προϊόντων και την κατάργηση του κανονισμού (ΕΟΚ) αριθ. 1601/91 του Συμβουλίου (ΕΕ L 84 της 20.3.2014, σ. 14).

      (6)  Kανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).